નવી દિલ્હીઃ પીએમ નરેન્દ્ર મોદીએ અવિશ્વાસ પ્રસ્તાવ પર લોકસભામાં જવાબ આપતા કોંગ્રેસના અધ્યક્ષ રાહુલ ગાંધી અને વિપક્ષ પર વળતો પ્રહાર કર્યો છે. PMએ વિપક્ષ દ્વારા ઉઠાવેલા મુદ્દાઓનો એક એક કરીને જવાબ આપ્યો. પીએમ મોદીએ રાહુલ ગાંધીની ‘ઝપ્પી’ પર કટાક્ષ કરતા કહ્યું કે કોંગ્રેસને પોતાના પર વિશ્વાસ નથી. કોંગ્રેસને અહંકારી ગણાવતા પીએમએ કહ્યું કે કોંગ્રેસના લોકો અજ્ઞાનવશ અને અતિ આત્મવિશ્વાસના કારણે આ ભાષા બોલી રહ્યા છે. મહાગઢબંધન પર કટાક્ષ કરતા પીએમએ કહ્યું કે આ અવિશ્વાસ પ્રસ્તાવ નથી પરંતુ કોંગ્રેસના તથાકથિત સાથીઓનો ફ્લોર ટેસ્ટ છે. હું પીએમ બનીશ તેનો ટ્રાયલ ચાલી રહ્યો છે. પીએમએ રાહુલ પર નિશાન સાધતા કહ્યું કે હજુ હાર-જીતનો નિર્ણય થયો નહોતો પરંતુ તેમને (રાહુલ) અહીં પહોંચવાની ઉતાવળ હતી. તેમણે મને ઉઠાડવાની કોશિશ કરી, કહ્યું- ઉઠો, ઉઠો. પરંતુ હું કહેવા માંગુ છું કે અહીંથી મને કોઈ ઉઠાડી શકતું નથી કે નથી બેસાડી શકતું. દેશની 125 કરોડ દેશવાસીઓનો ભરોષો છે તેમણે મને અહીં બેસાડ્યો છે.